TOA ปลื้ม! คว้าแชมป์สียอดนิยม 10 ปีซ้อน
TOA คว้าแชมป์แบรนด์สียอดนิยมอันดับ 1 ในใจคนไทยทั้งประเทศ “No.1 Brand Thailand 2021-2022” จากนิตยสารชั้นนำ Marketeer
TOA คว้าแชมป์แบรนด์สียอดนิยมอันดับ 1 ในใจคนไทยทั้งประเทศ “No.1 Brand Thailand 2021-2022” จากนิตยสารชั้นนำ Marketeer
5 ส.ค. 2565

นายจตุภัทร์ ตั้งคารวคุณ ประธานเจ้าหน้าที่บริหาร บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA รับรางวัลสุดยอดแบรนด์สีทาอาคารยอดนิยมอันดับ 1 ติดต่อกันเป็นปีที่ 10 ในงานประกาศผลรางวัล Marketeer No.1 Brand Thailand 2021 – 2022 จากผลการสำรวจความนิยมในสินค้าและบริการประเภทต่างๆ ของผู้บริโภคชาวไทยที่มากถึง 5,500 ตัวอย่างทั่วประเทศ เพื่อเฟ้นหาสุดยอดแบรนด์ยอดนิยมอันดับหนึ่งในใจผู้บริโภค ทั้งด้านคุณภาพ การตลาด ตลอดจนการมีส่วนช่วยในการดูแลสังคมในด้านต่างๆ อย่างเป็นรูปธรรม จัดขึ้นโดยนิตยสารชั้นนำ Marketeer โดยมี นายเพิ่มพล โพธิ์เพิ่มเหม บรรณาธิการและผู้ก่อตั้ง Marketeer Group ร่วมแสดงความยินดีด้วย ที่โรงแรมสยามเคมปินสกี้ กรุงเทพฯ
“ขอขอบคุณผู้บริโภคคนไทยทั้งประเทศ ที่เชื่อมั่น ไว้วางใจ และเลือกใช้แบรนด์สี TOA ด้วยดีเสมอมา ซึ่งตลอด 58 ปี TOA มีการเติบโตทางธุรกิจอย่างแข็งแกร่ง ด้วยการทำตลาดในประเทศไทยและในภูมิภาคอาเซียนอย่างยาวนาน ท่ามกลางการแข่งขันกับแบรนด์สีทั้งในและต่างประเทศมากมาย การก้าวขึ้นมาเป็นเบอร์หนึ่งในตลาดสีและคงความเป็นที่หนึ่งนี้ไว้ได้ก็ด้วยแนวคิดที่สำคัญคือ การไม่หยุดนิ่งที่จะนำเสนอสินค้าและบริการที่ดียิ่งขึ้นให้กับผู้บริโภค ทั้งเรื่องคุณภาพสินค้าที่ดีเยี่ยม และนวัตกรรมที่ตอบโจทย์การใช้งานที่เป็นประโยชน์ต่อผู้บริโภค คู่ค้า และเป็นมิตรต่อสิ่งแวดล้อม” นายจตุภัทร์ กล่าว 
สำหรับปัจจุบันบริษัทได้ก้าวข้ามไปสู่ธุรกิจที่เป็นมากกว่าสี ด้วยการสร้างสรรค์นวัตกรรมและบริการเพื่อตอบโจทย์ผู้บริโภคแบบ Total Solution  ครอบคลุมทั้งสีทาอาคาร เคมีภัณฑ์ก่อสร้าง ยิปซัมบอร์ด สีงานไม้ สีอุตสาหกรรมหนัก สีตกแต่งพิเศษ กระเบื้องเซรามิกและพอร์ซเลนปูพื้น ปูผนัง และโมเดลธุรกิจแพลตฟอร์มใหม่ “MEGA PAINT &amp; HOME” ศูนย์รวมวัสดุก่อสร้างครบวงจร อีกทั้ง บริการงานช่างมาตรฐานใหม่ “WHO Service” เพื่อเป็นช่องทางแนะนำช่างผู้รับเหมามืออาชีพที่ตอบโจทย์เจ้าของบ้าน ด้วยโซลูชั่นงานก่อสร้าง ซ่อมบ้าน รีโนเวทบ้าน ปรับปรุงโรงงานครบระบบ เพื่อตอกย้ำการเติบโตทางธุรกิจที่เป็นมากกว่าสี (Growing Beyond Colors)
อย่างไรก็ดีในฐานะที่บริษัทเป็นผู้นำตลาด จึงให้ความสำคัญกับลูกค้าเป็นศูนย์กลาง โดยการนำ Pain Point ต่างๆ มาปรับพัฒนาปรับปรุงอย่างต่อเนื่อง เพื่อตอบสนองลูกค้าอย่างตรงจุดจนทำให้ผู้บริโภคเกิดความเชื่อมั่นและเลือกใช้ ภายใต้ทิศทางการพัฒนานวัตกรรมสินค้าในด้านคุณภาพการใช้งานที่ต้องดีกว่า ทนทานกว่า คุ้มค่ากว่า เพื่อประโยชน์สูงสุดต่อผู้บริโภค ที่ปลอดภัยต่อชีวิต และเป็นมิตรสิ่งแวดล้อม